钦定古今图书集成/明伦汇编/官常典/第275卷 > 周叙
## 钦定古今图书集成/明伦汇编/官常典/第275卷 > 周叙

按《明外史》本传：“叙字公叙，吉水人。年十一能诗。举永
乐十六年进士，选庶吉士。作《黄鹦鹉赋》称旨，授编修，
历修撰、侍读，直经筵。正统六年，上疏言事，帝嘉纳焉。
八年夏，又上言：‘比天旱，陛下责躬虔祷，而臣下不闻
效忠补过之言，徒陈情乞用而已。掌铨选者，罔论贤
否，第循资格；司国计者，不问耕桑，惟勤赋敛。军士困’”
役作，刑罚失重轻，风宪无激扬，言官惟缄默。僧道数
万，日耗户口，流民众多，莫为矜恤。帝以章示诸大臣，
王直等皆引罪求罢。久之，擢南京翰林侍讲学士。叙
以宋、辽、《金》三史体例多未当，疏请重修，诏许自撰。力
疾，诠次不少暇。郕王监国，驰疏言：“君父之仇，不共戴
天。殿下宜卧薪尝胆，如越之报吴，使智者献谋，勇者
效力，务扫北庭，雪国耻。而先遣辨士，卑词重币，乞还
銮舆，暂为君父屈。”因条上励刚明、亲经史、修军政、选
贤才、安民心、《广言路》《谨微渐》《修庶政》八事。王褒答之。
景泰二年又请复午朝，日接大臣咨诹治道。经筵之
馀，召文学从臣讲论政事，并诏天下臣民直言时政
缺失。帝因诏求言，叙负气节，笃行谊，志修《宋史》，不克
就而卒。